ሞሱልን የማስለቀቁ ጥረት የመጨረሻው ምዕራፍ ላይ መድረሱ ተጠቆመ
በኢራቅ የሚገኘው ታላቁ የአልኑር መስጊድ በአሸባሪው አይ ኤስ መውደሙ ውግዘትን አስከትሏል፡፡እርምጃው የአሸባሪውን ቡድን ሽንፈት የሚያሳይ ነው ተብሏል፡፡ሞሱልን የማስለቀቁ ጥረት የመጨረሻው ምዕራፍ ላይ መድረሳቸውን የኢራቅ ወታደሮች ገልፀዋል፡፡የሰሜን ኢራቅ መዲና የሆነችው ሞሱል በፈረንጆቹ 2014 በፅንፈኛው አሸባሪ ድርጅት አይ ኤስ ቁጥጥር ሥር ዋለች፡፡የኢንዱስትሪ መንደር የሆነችው ሞሱል በተለይም የታሪካዊውና የታላቁ አል ኑር መስጊድ መገኛ መሆንዋ ስሟ ጎልቶ እንዲነሳ አድርጓታል፡፡አሸባሪው ድርጅት ይህችን ታሪካዊ ከተማ በመቆጣጠር ዜጎቿን ለስደትና እንግልት ከተማዋን ለውድመት ዳርጓል፡፡አሁንም ድረስ ስለመሞቱና መኖሩ ተጨባጭ ማስረጃ ያልቀረበበት የአሸባሪ ቡድኑ መሪ አቡ በከር አል ባግዳዲ በአል ኑር መስጊድ በመገኘት ነበር የመጀመሪያውን መልዕክት ያስተላለፈው፡፡አይ ኤስን ከከተማዋ ለማስለቀቅ የኢራቅ ወታደራዊ ክፍል በአሜሪካ መራሹ ጥምር ኃይልበመታገዝ ብርቱ ትግል ሲደርጉ ቆይተዋል፡፡በዚህም የረመዳን ፆም ከመፈታቱ በፊት ሞሱልን ከአይ ኤስ እጅ ነፃ ለማውጣት ታቅዶ ትግሉ ተፋፍሞ ቀጥሏል፡፡ከወር በፊት ደግሞ ‹‹ዘመቻ ሞሱል›› በሚል ሞሱልን የማስለቀቅ ዘመቻ ተጠናክሮ ተጀምሮ እንደነበር ይታወቃል ፡፡ዘመቻው የሚፈለገውን ውጤት ከማስመዝገቡ በፊት ታዲያ አሸባሪው አይ ኤስ ሽንፈቱን የሚያሳይ አሳዛኝ ዕኩይ ድርጊት ፈፅሟል፡፡800 ዓመት ያስቆጠረውን ታላቁን የአልኑር መስጊድን በማውደም የዕኩይ ድርጊት ፊታውራሪነቱን በተግባር አሳይቷል፡፡ለሞሱል ነዋሪዎች ደግሞ ኃዘኑ ድርብ የሆነባቸው ሲሆን፤ይህን ተከትሎም ዓለም ዓቀፉ ማህበረሰብ ድርጊቱን እያወገዘው ይገኛል ፡፡የኢራቅ ጠቅላይ ሚኒስትር ኃይደር አል አባዲ የአይ ኤስ ድርጊት ሽንፈቱን ማመኑን በግልፅ ያሳየ ነው ብለዋል፡፡ድል ሊመታ የመጨረሻው ምእራፍ ላይ መድረሱን ሲረዳ የሰነዘረው  የፈሪ በትር መሆኑን ነው የገለፁት፡፡